הקונצנזוס המדעי באשר לשינוי האקלים
עמדות ארגונים מדעיים לאומיים ובינלאומיים > הסכמה > אקדמיות למדעים > הצהרות נוספות של אקדמיות ואגודות לאומיות למדעים

בשנת 2006, האגודה האמריקאית לקידום המדע (אנ'), האגודה המדעית הכללית הגדולה בעולם, אימצה הצהרה רשמית על שינוי האקלים:
הראיות המדעיות ברורות: שינוי אקלים עולמי הנגרם על ידי פעילויות אנושיות מתרחש כעת, והוא מהווים איום הולך וגובר על החברה [...] קצב השינוי והראיות לנזק עלו במידה ניכרת בחמש השנים האחרונות. הגיע הזמן לשלוט בפליטות גזי החממה.
בשנת 2008, פדרציית האגודות המדעיות והטכנולוגיות האוסטרליות (אנ') פרסמה את "הצהרת FASTS בדבר שינוי האקלים" בה נכתב כי:
שינוי האקלים העולמי הוא אמיתי ובר-מדידה. [...] כדי לצמצם את ההפסדים הכלכליים, הסביבתיים והחברתיים ברחבי העולם אל מול ההשפעות הללו, מטרת המדיניות חייבת להישאר ממוקדת באופן ישיר בהחזרת ריכוזי גזי החממה לרמות הקרובות לאלו הקדם-תעשייתיות באמצעות הפחתת פליטות. ניתן לייחס את טביעת האצבע המרחבית והזמנית של ההתחממות לעלייה בריכוזי גזי החממה באטמוספרה, שהם תוצאה ישירה של שריפת דלקי מאובנים, בירוא יערות בקנה מידה נרחב ופעילויות אנושיות אחרות.
בשנת 2001, המועצה הלאומית למחקר של ארצות הברית פרסמה באמצעות הוועדה שלה למדע שינוי האקלים, את "מדע שינוי האקלים: ניתוח של כמה שאלות מפתח" (Climate Change Science: An Analysis of Some Key Questions). דו"ח זה מאשר במפורש את השקפת ה-IPCC בנוגע לגורם לשינוי האקלים כמייצגים את השקפת הקהילה המדעית:
השינויים שנצפו בעשורים האחרונים נובעים ככל הנראה בעיקר מפעילויות אנושיות, אך איננו יכולים לשלול שחלק משמעותי מהשינויים הללו הוא גם שיקוף של השתנות טבעית. ההתחממות מעשה ידי אדם ועליית מפלס הים הנלווית אליה צפויה להימשך לאורך המאה ה-21. [...] המסקנה של ה-IPCC לפיה רוב ההתחממות הנצפית ב-50 השנים האחרונות נובעת ככל הנראה מהעלייה בריכוזי גזי החממה משקפת במדויק את החשיבה הנוכחית של הקהילה המדעית בנושא זה.
בשנת 2008, האגודה המלכותית של ניו זילנד, לאחר שחתמה על ההצהרה המשותפת הראשונה של האקדמיות למדעים ב-2001, פרסמה הצהרה נפרדת על מנת להבהיר את "המחלוקת על שינוי האקלים והגורמים לו, והבלבול האפשרי בקרב הציבור":
כדור הארץ מתחמם בגלל גידול בפליטות גזי החממה. מדידות מראות שריכוזי גזי החממה באטמוספרה גבוהים בהרבה מהרמות שנראו במשך אלפי שנים. צפויים שינויי אקלים עולמיים נוספים, כאשר ההשפעות צפויות להיות יקרות יותר ככל שהזמן יחלוף. צמצום ההשפעות העתידיות של שינוי האקלים ידרוש הפחתה משמעותית בפליטות גזי חממה.
החברה המלכותית של הממלכה המאוחדת לא שינתה את עמדתה המקבילה, המשתקפת בהשתתפותה בהצהרות המשותפות של האקדמיות הלאומיות למדעים על התחממות אנתרופוגנית של כדור הארץ. לדברי הטלגרף, "קבוצת המדענים היוקרתית ביותר במדינה נאלצה לפעול לאחר שעמיתים התלוננו שספקות בנוגע להתחממות כדור הארץ מעשה ידי אדם אינם מועברים לציבור". במאי 2010, היא הודיעה כי היא "כותבת כעת מסמך חדש לציבור בנושא שינוי האקלים, כדי לספק דו"ח מצב מעודכן על המדע בצורה נגישה, תוך התייחסות גם לרמות הוודאות של רכיבי מפתח". בחברה אמרו שחלפו שלוש שנים מאז שפורסם מסמך כזה לאחרונה, וכי לאחר הליך מקיף של דיונים וסקירה, המסמך החדש הודפס בספטמבר 2010. הוא מסכם את העדויות המדעיות העדכניות ומדגיש את התחומים שבהם המדע מבוסס היטב, שבהם עדיין יש ויכוחים, ושבהם נותרו אי-ודאויות משמעותיות. החברה הצהירה כי "זה לא זהה לאמירה שמדע האקלים עצמו שגוי - אף עמית לא הביע דעה כזו בפני החברה המלכותית". ההקדמה כוללת הצהרה זו:
ישנן עדויות חזקות לכך שהתחממות כדור הארץ במהלך חצי המאה האחרונה נגרמת בעיקר כתוצאה מפעילות אנושית, כגון שרפת דלקי מאובנים ושינויים בשימוש בקרקע, ביניהם חקלאות ובירוא יערות.